31987R3556
L 337/57
JURNALUL OFÍCIAL AL UNIUNII EUROPENE
REGULAMENTUL (CEE) NR. 3556/87 AL COMISIEI
din 26 noiembrie 1987
privind modalitățile complementare de aplicare a regimului certificatelor de fixare în avans pentru anumite produse din sectorul cerealelor exportate sub formă de paste alimentare, incluse la poziția 19.03 din Tariful Vamal Comun
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor din sectorul cerealelor (1), modificat ultima dată de Regulamentul (CEE) nr. 1900/87 (2), în special articolul 16 alineatul (6) și articolul 24,
întrucât Regulamentul (CEE) nr. 3035/80 al Consiliului (3), modificat ultima dată de Regulamentul (CEE) nr. 2223/86 (4), prevede la articolul 5 alineatul (2) aplicarea unui regim de fixare în avans a ratei restituirii la export, în special pentru produsele provenite din sectorul cerealelor folosite la fabricarea mărfurilor care intră sub incidența regulamentului în cauză;
întrucât Regulamentul (CEE) nr. 1760/83 al Comisiei (5), modificat ultima dată de Regulamentul (CEE) nr. 349/86 (6), stabilește modalitățile speciale de aplicare a regimului certificatelor de fixare în avans; întrucât articolul 3 litera (a) din regulamentul în cauză permite inserarea descrierii mai multor produse în secțiunea 12 a certificatului de fixare în avans;
întrucât, în cadrul politicii comerciale comune, s-a prevăzut ca exporturile comunitare de paste alimentare incluse la poziția 19.03 din Tariful Vamal Comun și având ca destinație Statele Unite ale Americii să fie realizate, în parte, în urma unei operațiuni de trafic de perfecționare activă și, în parte, prin intermediul unei restituiri la export; întrucât, în acest scop, este necesar ca certificatul de fixare în avans să nu indice ca mărfuri care urmează să fie exportate alte produse decât pastele alimentare;
întrucât Comisia trebuie să dispună cât mai curând posibil de toate informațiile necesare pentru a putea aprecia evoluția previzibilă a exporturilor comunitare de paste alimentare către Statele Unite ale Americii; întrucât aceste informații trebuie să poată servi la adoptarea anumitor decizii, pentru a evita o creștere inadecvată a cantităților de produse de bază provenind din sectorul cerealelor pentru care se eliberează certificate de fixare în avans pentru exportul de paste alimentare către Statele Unite ale Americii; întrucât ar trebui să se stabilească o perioadă până la acceptarea cererilor de certificate;
întrucât măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
În cazul în care se recurge la regimul de fixare în avans a restituirii pentru un produs de bază din sectorul cerealelor exportate sub formă de paste alimentare incluse la poziția 19.03 din Tariful Vamal Comun:
(a)
secțiunea 12 din cererea de certificat de fixare în avans și certificatul respectiv nu pot menționa decât poziția 19.03 din Tariful Vamal Comun;
(b)
secțiunea 13 din cererea de certificat de fixare în avans și certificatul respectiv cuprind mențiunea „Statele Unite ale Americii” sau mențiunea „exceptând Statele Unite ale Americii”. Certificatul stabilește obligația de a exporta strict către destinația indicată.
Articolul 2
Certificatele de fixare în avans solicitate pentru produse de bază provenind din sectorul cerealelor destinate exportului către Statele Unite ale Americii sub formă de paste alimentare incluse la poziția 19.03 din Tariful Vamal Comun nu se eliberează decât în a cincea zi lucrătoare din momentul depunerii cererii, în cazul în care nu se iau măsuri speciale în acest interval.
Articolul 3
(1) Autoritățile competente ale statelor membre comunică Comisiei în fiecare zi lucrătoare date statistice privind:
-
cantitățile de produse de bază provenind din sectorul cerealelor, pentru care au fost solicitate certificate de fixare în avans în ziua lucrătoare precedentă pentru exporturile având ca destinație Statele Unite ale Americii, sub formă de paste alimentare incluse la poziția 19.03 din Tariful Vamal Comun;
-
cantitățile de paste alimentare incluse la poziția 19.03 din Tariful Vamal Comun, pentru care rata restituirii la export, acordată în ziua lucrătoare precedentă pentru cerealele folosite ca ingrediente, a fost fixată în avans, împreună cu data la care declarația de export a pastelor către Statele Unite ale Americii a fost acceptată de către autoritățile vamale competente.
Commission des Communautés européennes
direction générale III, direction B/2
Rue de la Loi 200,
B-1049 Bruxelles.
Articolul 4
Prezentul regulament intră în vigoare la data publicării în Jurnalul Oficial al Comunităților Europene.
Se aplică certificatelor solicitate de la 1 decembrie 1987 până la 30 aprilie 1988.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 noiembrie 1987.